Skryfsafari: Hoekom blog ek – toortsie.com
Skryfsafari: Hoekom blog ek
Julie 3, 2018 Julie 3, 2018 ~ Toortsie
Eintlik het ek gevoel dat my vorige skryfsel oor die blogger wat in die moeilikheid is, uitstekend gedemonstreer het hoe ons in blogland ons ding doen, vir mekaar opkom, storm waar dit nodig is, maar ek sien hier is van die manne wat voel ons is van die punt af, en dat ons nie hou by die onderwerp nie. En wat wel baie waar is, is dat ons mos vroue is en baie goed gelyk kan doen: Vir Una red én die onderwerp van die week hanteer. 🙂 Soos tannie Frannie heeltemal tereg genoem het.
Net vir die rekord: In opdrag van Tannie Frannie is die onderwerp van die week: Hoekom blog ek?
Want dis vir my lekker. Ek is mal daaroor. Hier in blogland kry ek kans om al die ekke te wees wat ek wil wees: Die lawwe ek, die ernstige ek, die Christen ek; die denker ek, die Banter ek, die preutse ek, ag man, enige ek wat op ‘n betrokke oomblik te voorskyn kom, en daar is baie van hulle!
Hier in blogland het ek geleer dat daar mense is wat oor sekere goed net soos ek voel, en baie keer is dit goed waaroor ek dalk in die verlede nie durf waag het om my mond oop te maak nie, omdat ek gedink het ek is die enigste een wat so dink.
Terselfdertyd het ek in blogland geleer dat hier soveel meer opinies is as net my eie, dat mense verskil in geloof, waardes, manier van doen, wat nog alles, maar dat ons mekaar die ruimte gun om te wees wie ons wil wees.
Soms sal iemand openlik met my verskil, maar in die meeste van gevalle verskil ons met respek en dit is baie lekker.
In blogland speel ons saam, is ons saam ernstig, saam laf, soek ons saam na denkbeeldige goud en, vir die lawwigheid daarvan, doen ons speel-speel dinge wat ons in die regte lewe nooit eers aan sal dink nie!
Ek het min groei in myself ervaar soos wat ek dit ervaar het vandat ek begin blog het. Ek het geleer om my gedagtes te verwoord, maar ook om te staan vir dit waarin ek glo. Ek geniet die kommentare en saamgesels van ander bloggers baie en ek geniet dit ook baie om húlle stories te lees.
Toe ek begin blog het, was ek baie betrokke by die verskillende bloggers en het hulle stories probeer onthou. Intussen het ek minder betrokke geraak en lees sommer hier en daar en overal, maar sekere blogs sal ek baie moeilik oorslaan. Soms is daar ‘n blog wat ek graag wil lees, maar die tyd ontbreek eenvoudig.
Maar hoekom ek blog? Omdat ek nie anders kan nie!
Posted in 'In opdrag...., Blogging, Lê jou eier
‹ PreviousLow Carb is nie glutenvry
Next ›Toortsie se dankbaarheidsreis 15
17 thoughts on “Skryfsafari: Hoekom blog ek”
Julie 3, 2018 om 6:31 vm
Hoor-hoor, hier verwoord jy dit hoe ek ook voel.
Julie 3, 2018 om 7:12 vm
Jang, ek is bang as die manne praat! 😳
Julie 3, 2018 om 8:13 vm
Mooi verwoord. Ons vroue voel almal so. Manne mag verskil, hulle is anders geprogrameer
Julie 3, 2018 om 9:21 vm
Dis tog die belangrikheid van blogland – om antwoorde te gee,om te kuier, om te help en sommer net jouself te kan wees, ook om te “alias” as mens so voel.
Julie 3, 2018 om 10:20 vm
Julie 3, 2018 om 9:29 vm
Ek dink onse Toortsie het die mede-bloggers se motiverings kollektief verwoord. Ek sal, wanneer ek dapper genoeg is om uit my warm bed te klim, vir julle vertel van ‘n ekstra punt of twee wat ek kan byvoeg 😘
Asseblief, dit sal lekker wees om te lees.
Julie 3, 2018 om 1:59 nm
Goed gestel, Toortsie!
Julie 3, 2018 om 4:31 nm
Ek kan ook nie anders nie, dankie Toorts dat jy dit so mooi verwoord het
Julie 3, 2018 om 4:58 nm
Ag dankie, ek weet jy kan!
Julie 3, 2018 om 8:22 nm
Toorts, dit is altyd lekker om jou skribbels te lees. Xx
Julie 3, 2018 om 8:26 nm
Jy maak my aand. Dankie!
Julie 3, 2018 om 8:28 nm
Julie 4, 2018 om 1:03 nm
Julie 4, 2018 om 1:23 nm
Julie 16, 2018 om 3:50 nm
Jy het dit nou lekker saamgevat. Ek het maar baie verlore en verdrietig gevoel in my dae van blogland-ballingskap. Ek probeer hard om in te haal met die lesery.
595 669 ste persoon wat hier inloer! Baie dankie en welkom! Hoop jy loer weer in.